कॉरेलिया की शोरगुलवाली सड़कों पर फैली क्रूरता और अराजकता से मुक्त होने की चाह रखनेवाला हैन सोलो (एल्डन) एक महत्त्वाकांक्षी पायलट है। वह अपनी गर्लफ्रेंड क्यूरा (एमीलिया क्लार्क) के साथ उस जगह से छुटकारा पाने की योजना बनाता है, मगर उसे साथ ले जाने में नाकाम रहता है। इसी वजह से वह कॉरेलिया के बाहर अपना सफर सोलो यानी अकेले ही शुरू करता है। अब तीन साल बाद भी हालात कुछ ज्यादा बदले नहीं हैं और हैन एक बार फिर काबिल पायलट के रूप में नजर आता है। वह पैसे कमाकर कॉरेलिया जाने की फिराक में है, मगर इसी सिलसिले में उसकी भिंडत कई बदमाशों से होती है, जिसमें वह कुछ लोगों से दोस्ती का हाथ भी बढ़ाता है। इस सफर में वह अपने सबसे विश्वसनीय और प्यारे साथी च्युबाका से मिलता है और उसके बाद च्युबाका के साथ उसकी कभी न खत्म होनेवाली ऐसी बॉन्डिंग बनती है, जिसे हम कई स्टार वॉर्स की फिल्मों में देख चुके हैं। टोबियाज बैकेट (वुडी हैरेलसन), वैल (थैंडी न्यूटन) और रियो (जॉन फेवरू) के साथ, हैन एक एयर ट्रेन को लूटने की योजना बनाता है, जिसमें बेशकीमती हाइपर फ्यूल है। उनके इरादे नाकाम साबित होते हैं और इसी बीच ड्राइडेन वॉस (पॉल बैटनी) की एंट्री होती है। फिल्म में आगे चलकर हैन और क्यूरा का बड़े ही फिल्मी अंदाज में मिलन होता है। स्टार वॉर फिल्मों की फ्रेंचाइजी से अलग है यह कड़ी, जिसमें हैन सोलो अपराध की दुनिया से दो-चार होता है। निर्देशक रॉन हॉवर्ड ने फिल्म के सुर को सही तरीके से पकड़ा है। चेज सीक्वेंस और ऐक्शन दृश्यों में आपकी सांसे थम जाती हैं। अजब-गजब उड़ती गाड़ियां, चक्रवात की गति वाली एयर ट्रेन और हैरतअंगेज किरदार फिल्म को नयापन देते हैं। स्टार वॉर्स की पिछली फिल्म 6 महीने पहले प्रदर्शित हुई थी, जिसका नाम था ‘द लास्ट जेडी'। अब इस फिल्म की एक स्पिन ऑफ सीरीज शुरू हो चुकी है, जिसका पहला भाग था 'रोग वन' जो 2016 में रिलीज हुई थी। स्टार वॉर देखने वाली नई ऑडियंस के लिए इस फिल्म को समझना थोड़ा मुश्किल हो सकता है, मगर फिल्म का पेस और उत्तेजना दर्शकों को बांधे रखता है। हां, अगर आप स्टार वॉर सीरीज के फैन्स नहीं रहे हैं, तो यह फिल्म आपको आकर्षित नहीं कर पाएगी।  फिल्म के सभी किरदार खास हैं और उन्हें कलाकारों ने अपने विशिष्ट अंदाज से निभाया है। बेटनी और हैरलसन ने अपने-अपने किरदार में दम दिखाया है, जबकि सोलो उर्फ एल्डन के बारे में जो सबसे खास बात है वह ये कि इस फिल्म को आप क्लासिक स्टार वॉर्स के करीब पाएंगे। उन्होंने अपने रोल में जान डाल दी है। हैरिसन फोर्ड के साथ उनकी तुलना बेमानी है। उन्होंने सोलो के किरदार को अपने ढंग से निभाकर मनोरंजक बना दिया है। क्यूरा के रूप में एमीलिया क्लार्क खूबसूरत लगने के साथ-साथ दमदार भी लगी हैं। डोनाल्ड ग्लोवर के हिस्से में ज्यादा दृश्य नहीं आए हैं, मगर उन्होंने अपनी मौजूदगी बखूबी दर्ज कराई है। थैंडी न्यूटन और पॉल बेटनी ने अपने किरदारों के मुताबिक अभिनय किया है। जॉन पॉवेल का संगीत फिल्म का प्लस पॉइंट है और जॉन विलियम्स की पुरानी धुनों का इस्तेमाल इसे कर्णप्रिय बना देता है। क्यों देखें- स्टार वॉर सीरीज के चाहनेवालों के लिए यह फिल्म मस्ट वॉच है।